CELEX: 
Language: lt
Date: 2019-01-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) 2017/625 nuostatos dėl siuntų, kurioms taikoma oficiali kontrolė pasienio kontrolės postuose, kategorijų

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2017/625 dėl oficialios kontrolės (toliau – oficialios kontrolės reglamentas) nustatyta oficialios kontrolės ir kitos oficialios veiklos, kuria siekiama patikrinti, ar teisingai taikomi Sąjungos žemės ūkio maisto produktų grandinės teisės aktai, tvarka. Tai taikoma ir gyvūnų bei prekių, įvežamų į Sąjungą iš trečiųjų šalių, oficialiai kontrolei.
            
            
               Šio deleguotojo akto tikslas – įtraukti sudėtinius produktus, šieną ir šiaudus į siuntų, kurių oficiali kontrolė turi būti atliekama pasienio kontrolės poste prieš jas įvežant į Sąjungą, kategorijas.
            
            
               Tačiau šis aktas yra susijęs su kitais aktais, kuriais bus nustatyta:
            
            
               ·išimtis – tam tikrų kategorijų sudėtiniams produktams oficiali kontrolė pasienio kontrolės postuose netaikoma (remiantis oficialios kontrolės reglamento 48 straipsniu) nuo 2021 m. balandžio 21 d., iki kada galioja dabartinės išimtys;
            
            
               ·atitinkamų sudėtinių produktų, įskaitant jų KN kodus, sąrašas (remiantis oficialios kontrolės reglamento 47 straipsnio 2 dalies a punktu);
            
            
               ·importo sąlygos, kaip antai sąrašo sudarymo reikalavimai, sertifikatai ir patvirtinimai, kurios nuo 2021 m. balandžio 21 d. turėtų būti taikomos įvairioms sudėtinių produktų kategorijoms, šienui ir šiaudams (remiantis oficialios kontrolės reglamento 90 ir 126 straipsniais ir Gyvūnų sveikatos teisės akto 234 straipsnio 2 dalimi, 237 straipsnio 4 dalimi ir 239 straipsnio 2 dalimi).
            
            
               2.KONSULTACIJOS PRIEŠ PRIIMANT AKTĄ
            
            
               Keliskart konsultuotasi su Komisijos oficialios kontrolės ekspertų grupe (E00911) ir surengta keletas susitikimų su atitinkamomis suinteresuotosiomis šalimis.
            
            
               Suteikus galimybę Komisijos svetainėje (https://ec.europa.eu/info/law/better-regulation/have-your-say_lt) visuomenei pareikšti nuomonę dėl deleguotojo reglamento projekto, gautas vieno piliečio pasiūlymas oficialios kontrolės reglamento 47 straipsnio 1 dalies b punkte, siekiant nuoseklumo su reglamento 1 straipsnio 2 dalimi, be šalutinių gyvūninių produktų pateikti į nuorodą į antrinius produktus. Tačiau Reglamento (ES) 2017/625 47 straipsnio 3 punkte nustatytuose įgaliojimuose, kuriais leidžiama Komisijai keisti oficialios kontrolės reglamento 47 straipsnio 1 dalyje nurodytas kategorijas, galimybė į tą nuostatą įterpti antrinius produktus nenumatyta.
            
            
               3.DELEGUOTOJO AKTO TEISINIAI ASPEKTAI
            
            
               Teisinis pagrindas – Reglamento (ES) 2017/625 47 straipsnio 3 dalis.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 01 14
            
            
               kuriuo iš dalies keičiamos Europos Parlamento ir Tarybos reglamento (ES) 2017/625 nuostatos dėl siuntų, kurioms taikoma oficiali kontrolė pasienio kontrolės postuose, kategorijų
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB
                  1
               , ypač į jo 47 straipsnio 3 dalį,
            
            
               kadangi:
            
            
               (1)Europos Parlamento ir Tarybos reglamentu (ES) 2017/625 nustatyta oficialios kontrolės ir kitos oficialios veiklos, kuria siekiama patikrinti, ar teisingai taikomi Sąjungos maisto ir pašarų srities teisės aktai, tvarka. Tai taikoma ir gyvūnų bei prekių, įvežamų į Sąjungą iš trečiųjų šalių, oficialiai kontrolei;
            
            
               (2)pagal Reglamentą (ES) 2017/625 reikalaujama, kad paskirtuose pirmojo atvežimo į Sąjungą pasienio kontrolės postuose būtų atliekama tam tikrų gyvūnų ir prekių kategorijų visų siuntų oficiali kontrolė, nes tų kategorijų gyvūnai ir prekės gali kelti pavojų visuomenės ir gyvūnų sveikatai;
            
            
               (3)be Reglamente (ES) 2017/625 jau nurodytų kategorijų siuntų, pasienio kontrolės postuose turėtų būti atliekama maisto produktų, kuriuose yra ir augalinių produktų, ir apdorotų gyvūninių produktų (sudėtiniai produktai), taip pat šieno ir šiaudų oficiali kontrolė, nes jie taip pat gali kelti pavojų visuomenės ir gyvūnų sveikatai;
            
            
               (4)todėl Reglamentas (ES) 2017/625 turėtų būti atitinkamai iš dalies pakeistas;
            
            
               (5)kadangi Reglamentas (ES) 2017/625 yra taikomas nuo 2019 m. gruodžio 14 d., reikėtų numatyti, kad šis reglamentas būtų taikomas nuo tos pačios dienos,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2017/625 47 straipsnio 1 dalies b punktas pakeičiamas taip: 
            
            
               „b)gyvūninių produktų, genetinės medžiagos produktų, šalutinių gyvūninių produktų, šieno ir šiaudų ir maisto produktų, kuriuose yra ir augalinių produktų, ir apdorotų gyvūninių produktų (sudėtiniai produktai)“;
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2019 m. gruodžio 14 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 01 14
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        OL L 95, 2017 4 7, p. 1.